КъБР-м и Iэтащхьэ КIуэкIуэ Казбек щыIащ Май щIыналъэм и социальнэ IуэхущIапIэхэм
Къэбэрдей-Балъкъэрым и Iэтащхьэм Май щIыналъэм и социальнэ IуэхущIапIэхэм я лэжьэкIэр зригъэлъэгъуащ. КIуэкIуэ Казбекрэ щIыпIэ администрацэм и унафэщI Саенкэ Татьянэрэ тепсэлъыхьащ районым дежкIэ мыхьэнэшхуэ зиIэ зи чэзу къалэнхэм.
Республикэм и Iэтащхьэм Ново-Ивановскэ къуажэм щыгъуазэ зыщищIащ ныбжьыщIэ 440-м ятещIыхьауэ щащI курыт еджапIэм и ухуэныгъэр здынэсам. Абы шхапIэ, актовэ зал, радио щылэжьэну, фильмхэр щагъэлъэгъуэну пэш хэхахэр, спортзал хэтынущ. Школым и блок нэхъыщхьэм щыгъын фIэдзапIэхэр, лабораторэ, еджапIэ классхэр, администрацэмрэ егъэджакIуэхэмрэ хухаха пэшхэр, актовэ зал, щIэблэм щIэныгъэ гуэдзэн щрагъэгъуэтыну кабинетхэр иIэнущ. УнэщIэм пащIыхьынущ пэшхэр зэрагъэхуэбэну котельнэ щхьэхуэ, трансформатор подстанц, къимыдэкIэ, дагъэкIэ лажьэ, ток къэзыт Iэмэпсыми, футбол губгъуэ зыхэт стадионрэ баскетбол джэгупIэри иIэнущ. Мы зэманым ирихьэлIэу зэфIагъэкIащ лэжьыгъэ нэхъыщхьэхэр. Япэ къатым и пэш кIуэцIхэр зехьэным яужь итщ, унэлъащIэхэр зэпкъралъхьэ.
ЩIыналъэ сымаджэщ нэхъыщхьэм къепха поликлиникэм КIуэкIуэ Казбек къыщипщытащ вакцинэр цIыхухэм щыхаIу щIыпIэм и лэжьэкIэр, мастэр зыхезыгъэлъхьэну абы екIуэлIахэм епсэлъащ. Медицинэ лэжьакIуэхэм зэрыжаIамкIэ, иужьрей махуэхэм нэхъыбэ хъуащ мастэр зыхезыгъэлъхьэну къахуэкIуэхэм я бжыгъэр. Сымаджэщым и дохутыр нэхъыщхьэ Сэралъп Тимур и гугъу ищIащ IуэхущIапIэм и лэжьыгъэр зэрызэтеухуа щIыкIэм, са- бийхэм я узыншагъэм щыкIэлъыплъ къудамэр къызыхуэтыншэу зэрызэ- рагъэпэщыжым. Абы мы гъэм и мэлыжьыхьым щIа-дзащ. Унэм и зэхуэдитIым лэжьыгъэхэр и кIэм щынэблэгъащ, адрейр зэкIэ мэлажьэ, къахуэкIуэ цIыхухэм медицинэ Iуэхутхьэбзэхэр хуащIэ. Унэ щIыбыр зэрахьащ, бжэ-щхьэгъубжэхэр, лъэгухэр зэрахъуэкIащ. Сабийхэм я узыншагъэм щыкIэлъыплъ къудамэм и регистратурэр «Бережливая поликлиника» мардэм тету лэжьэн хуэдэу къызэIуахыжынущ. 2024 гъэм ирихьэлIэу Октябрьс-кэ къуажэм щаухуэнущ фельдшер-акушер пунктыщIэ, апхуэдэуи Котляревскэ станицэм дэт амбулаторэр къызыхуэтыншэу зыхуей хуагъэзэнущ.
КъБР-м и Iэтащхьэмрэ
Правительствэмрэ я пресс-IуэхущIапIэ.
